
[sagatavots Rīgā, 25.09.2026.]

	Latvijas Nacionālais mākslas muzejs izdevis grāmatu “ARSENĀLS”
	[image: image2.jpg]





Līdz ar topošā Mākslas muzeja ARSENĀLS iesildošās programmas “Arsenāls būs!” atklāšanu 2026. gada 17. septembrī Neatkarības laukumā Rīgā notikusi mākslas zinātnieces Dr. art. Elitas Ansones sastādītās grāmatas “ARSENĀLS” prezentācija, iepazīstinot ar šīs vēsturiskās ēkas ceļu līdz vienai no vadošajām Latvijas izstāžu telpām.
Izdevums pirmoreiz tik plaši pievēršas Arsenāla vēsturei no ēkas pirmsākumiem līdz mūsdienām, vienlaikus dokumentējot vairāk nekā trīsdesmit gadus, kuros Arsenāls tapis par aktīvu Latvijas kultūras dzīves dalībnieku. Grāmatu iespējams lasīt kā Arsenāla biogrāfiju – stāstu par vietu, ēku, izstādēm un cilvēkiem, kas veidojuši tā identitāti un nozīmi.

No 1988. līdz 2020. gadam Arsenāls darbojās kā Latvijas Nacionālā mākslas muzeja (LNMM) izstāžu zāle. Šajā laikā tajā notika vairāk nekā 300 izstādes, un kopējais apmeklētāju skaits pārsniedza miljonu. Šobrīd vēsturiskā ēka tiek pārveidota par Mākslas muzeju ARSENĀLS, kas būs veltīts 20. gadsimta otrās puses un laikmetīgajai mākslai un kura atvēršana plānota 2028. gadā.

Grāmatā Arsenāla vēsture aplūkota no vairākiem skatpunktiem. Vija Strupule rakstā “Arsenāls. Cauri gadsimtiem” izseko ēkas un tās teritorijas vēsturei no 13. gadsimta līdz mūsdienām. Stāstu papildina fotogrāfa Gunāra Janaiša fotosērija “Izdemolētais arsenāls. 1985”, kas atspoguļo ēkas tā laika stāvokli. Ilze Konstante un Māra Lāce veido hronoloģisku pārskatu par Arsenāla tapšanu un pārmaiņām laika gaitā.

Izdevuma turpinājumā uzmanība pievērsta Arsenālam kā izstāžu un mākslas procesu telpai. Valda Knāviņa raksta par izstādēs pārstāvēto mākslas virzienu daudzveidību, Elita Ansone aplūko Arsenālu kā mākslas eksperimentu vietu 20. gadsimta 90. gados un 21. gadsimta sākumā. Astrīda Rogule sniedz ieskatu ārvalstu izstāžu norisēs, Velta Raudzepa pievēršas tekstilmākslas un dekoratīvi lietišķās mākslas izstādēm, bet Līna Birzaka stāsta par jauno kuratoru idejām un Arsenāla Radošās darbnīcas lomu 21. gadsimtā.

Izdevumā apkopots bagātīgs vizuālais un dokumentālais materiāls. Pielikumā iekļauta detalizēta Arsenāla lēmumu un projektu hronika, kā arī pilns izstāžu saraksts no 1988. līdz 2020. gadam. Grāmata veidota latviešu valodā, tekstus papildinot ar kopsavilkumiem angļu valodā.

Grāmatas “ARSENĀLS” prezentācija notika Mākslas muzeja ARSENĀLS iesildošās programmas “Arsenāls būs!” atklāšanas pasākumā “Pēcpusdiena būvlaukumā”. “Arsenāls būs!” līdz muzeja atvēršanai 2028. gadā aicinās iepazīt tā identitāti, vērtības un nākotnes ieceres, kā arī ļaus sekot līdzi muzeja tapšanas procesam – kolekcijas, pastāvīgās ekspozīcijas un izstāžu programmas veidošanai un institūcijas pārmaiņām. Tāpat programmas ietvaros tiks uzsākta raidierakstu sērija “Runā Arsenāls”, kas top sadarbībā ar Latvijas Nacionālo bibliotēku.
Grāmata “ARSENĀLS” un pasākumu programma “Arsenāls būs!” tapušas ar Valsts kultūrkapitāla fonda atbalstu. Grāmatas izdošanu papildus atbalstīja Vijas Celmiņas fonds un ziedojumu fonds “American Friends of the Latvian National Museum Inc.”

Ziņas par izdevumu

ARSENĀLS
Grāmatas teksti latviešu valodā ar kopsavilkumiem angļu valodā
Sastādītāja: Dr. art. Elita Ansone
Tekstu autori: Elita Ansone, Līna Birzaka, Valda Knāviņa, Ilze Konstante, Māra Lāce, 
Velta Raudzepa, Astrīda Rogule, Vija Strupule
Redaktore: Arta Vārpa
Angļu valodas korektors: Valts Miķelsons
Dizains: Anna Ceipe
Izdevējs: Latvijas Nacionālais mākslas muzejs, Rīga

Iespiests Jelgavas tipogrāfijā, 2026
439 lpp., pielikums, krāsaini un melnbalti attēli

Tirāža: 800 eksemplāri

Grāmatu iespējams iegādāties tiešsaistē, aizpildot pieteikuma formu. Pēc pieprasījuma saņemšanas ar Jums sazināsies muzeja darbinieks. Grāmatas cena – 30,00 EUR.

Papildu informācija:

Dr. art. Elita Ansone, Kolekciju un zinātniskās izpētes nodaļas vadītāja (20. gs. 2. puse – 21. gs.) / 

Mākslas muzejs ARSENĀLS, LNMM

T: (+371) 67 357 521, E: Elita.Ansone@lnmm.gov.lv
INTERNETA RESURSI:

https://lnmm.gov.lv
FACEBOOK: Mākslas muzejs Arsenāls
INSTAGRAM: @mmarsenals

#lnmm

#arsenals, #ArsenalsBus
#MansMuzejs

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.
Izdevuma “ARSENĀLS” vāks. 2026. Dizains: Anna Ceipe. Foto: Kaspars Teilāns
2.-10.
Grāmata “ARSENĀLS”. 2026. Sastādītāja Dr. art. Elita Ansone, dizains – Anna Ceipe. 

Foto: Kaspars Teilāns
11.
Mākslas zinātniece Dr. art. Elita Ansone ar grāmatu “ARSENĀLS” rokās tās prezentācijā 17.09.2026. 

Foto: Kristīne Madjare
12.-19.
Grāmatas “ARSENĀLS” atvēršanas svētki pie Mākslas muzeja ARSENĀLS 17.09.2026. 

Foto: Kristīne Madjare
Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs

